Shorts, solcreme og måske en is at køle ned på. Det kan blive nødvendigt torsdag eftermiddag, da temperaturerne ifølge TV2 Vejret kan snige sig helt op på 23 grader i Nordjylland. Der er dog store regionale forskelle i vores landsdel. Det er Vesthimmerland, der kan se frem til de højeste temperaturer, hvorimod skagboerne nok ikke kommer til at mærke de sommerlignende temperaturer. - Langs kyster med pålandsvind vil det endnu kolde havvand sætte sit præg på temperaturen, og med temperaturer mellem 8 og 12 grader kommer man til at skulle kigge langt efter sommerlig varme, skriver tv2 vejret. Den sommerlige varme trækker nok mange mennesker ud i det gode vejr. Man skal dog være opmærksom på at forårssolen også kan gøre den blege vinterhud solskoldet. Ozonlaget ventes nemlig at blive 20-30% tyndere end normalt skriver TV2 Vejret. Det tynde ozonlag vil gøre UV-indekset højere end normalt for denne årstid. Så derfor er det vigtigt at huske Solcremen.

Opsummering:
Sommerlig varme rammer Nordjylland torsdag. Der kan blive temperaturer op til 23 grader.